**Plusskundeordningen**

En plusskunde er en kunde som produserer strøm til eget forbruk, og som leverer et eventuelt overskudd av produksjonen inn på strømnettet.

En plusskunde har sin egen produksjonsenhet, og bruker egenprodusert strøm til delvis å dekke eget forbruk. Når produksjonen er mindre enn eget forbruk, kjøper man det som trengs av strøm fra kraftleverandøren. I perioder hvor produksjonen er større enn eget forbruk, sendes overskuddsproduksjonen inn i nettet.

Typiske plusskunder er boligeiere/næringsaktører med solcellepaneler på taket. Andre typer anlegg kan være vannkraftanlegg, vindkraftanlegg og lignende.

Forutsetningen for å være plusskunde er at det **ikke** på noe tidspunkt mates inn **mer enn 100 kW** (altså: effekt) i strømnettet. Dersom innmatet effekt er høyere enn dette, anses kunden som en ordinær kraftprodusent, og andre vilkår gjelder.

Den formelle definisjonen på en plusskunde er som følger: «Sluttbruker med forbruk og produksjon bak tilknytningspunkt, hvor innmatet effekt i tilknytningspunktet ikke på noe tidspunkt overstiger 100 kW. En plusskunde kan ikke ha konsesjonspliktig anlegg bak eget tilknytningspunkt eller omsetning bak tilknytningspunktet som krever omsetningskonsesjon.» (NVE)

Plusskundeordningen innebærer at kunden i utgangspunktet ikke selv kan videreselge kraften til andre sluttbrukere eller delta i engrosmarkedet, men må selge overskuddskraften til en kraftleverandør.

For å få betalt for overskuddsstrømmen er man avhengig av en strømmåler (AMS-måler) som registrerer energiutvekslingen i begge retninger - det vil si henholdsvis uttak fra, og innmating til, nettet. En slik måler skal nå være på plass hos alle norske strømkunder.

Overskuddsstrømmen kan selges til en kraftleverandør. Plusskundeordningen er **ikke** en økonomisk støtteordning for fornybar kraft slik elsertifikatordningen er, og kunden kan derfor ikke kreve å motta en økonomisk kompensasjon fra kraftleverandøren for levert overskuddsstrøm.

Det er dessverre ikke alle kraftleverandører som per i dag tilbyr å kjøpe overskuddsstrøm fra plusskunder, men det finnes aktører som har bestemt seg for å konkurrere i dette markedet, og antallet vil sannsynligvis stige etter hvert som plusskunde-segmentet vokser. Hva som tilbys varierer, fra spotpris (eksempelvis Eidsiva), dobbel spotpris (eksempelvis Lyse, dersom man har kjøpt solcelleanlegget via selskapet), til priser opp mot en krone per kWh (eksempelvis Ustekveikja, Otovo - inntil maksimum 5000 kWh per år).

Plusskunden må selge og kjøpe strøm fra **samme** kraftleverandør ifølge regelverket til NVE. Ettersom plusskunden er bundet til en og samme kraftleverandør for både kjøp og salg av strøm, blir selvfølgelig også betingelsene for **kjøp** av strøm en viktig del av regnestykket for kunden.

Plusskunden slipper å betale såkalte andre tariffledd som øvrige produsenter må betale for innmating av produksjon i strømnettet.

Plusskunden slipper å inngå balanseavtale med Statnett som andre produsenter.

Plusskunden er unntatt kravet om at enheter som omsetter elektrisk energi må ha omsetningskonsesjon.

For at forbrukskunder som installerer produksjonsanlegg bak sine tilknytningspunkt ikke skal bidra til redusert spenningskvalitet hos andre kunder eller redusert sikkerhet for de som jobber i nettet, stilles krav til kunden og installasjonen.

For å kunne ta del i plusskundeordningen må autorisert elektroinstallatør, som er ansvarlig for installasjonen, sende en søknad til nettselskapet på kundens vegne.

Nettselskapet er **pliktig** til å la plusskunder levere overskuddsstrøm, men for å få søknaden godkjent må anlegget oppfylle tekniske krav til vekselretter, oppkobling og driftsforhold som skal sørge for sikker drift og stabilitet i nettet. Hvilke krav som gjelder vil være spesifisert i skjemaene som installatøren mottar fra nettselskapet.

Så lenge kunden ikke øker sitt overbelastningsvern, så kan ikke nettselskapet kreve at plusskunden betaler anleggsbidrag.

**Elsertifikater (også kalt grønne sertifikater)**

Elsertifikater er en teknologinøytral **støtteordning** som gjør det mer lønnsomt å investere i kraftproduksjon basert på fornybare energikilder, som vann, vind, sol og bioenergi.

Norge ble fra 1. januar 2012 del av et felles elsertifikatmarked med Sverige. Landene har et felles mål om 28,4 TWh ny fornybar kraftproduksjon innen utgang av 2020. Det tilsvarer strømforbruket til mer enn halvparten av alle norske husholdninger.

Kraftverk som godkjennes i ordningen får tildelt elsertifikater i inntil 15 år. Norske kraftverk må settes i drift innen utgangen av 2021 for å bli godkjent i ordningen.

Et kraftverk godkjent for elsertifikater vil motta **ett elsertifikat per produserte megawatttime (MWh)**.

Etterspørselen etter elsertifikater skapes ved at kraftleverandører, og visse kraftforbrukere, plikter å kjøpe elsertifikater tilsvarende en viss andel av kraftforsyningen eller kraftforbruket. Fornybarprodusentene får på den måten inntekten fra salg av elsertifikater i tillegg til kraftprisen, noe som øker lønnsomheten av produksjonen.

Produsenter som har fått elsertifikater, må selv finne fram til kraftleverandører, eller andre, som ønsker å kjøpe elsertifikater. Det finnes også meglere som kan formidle kontakt med potensielle kjøpere av elsertifikater.

Kraftleverandørene legger kostnaden for elsertifikater inn i strømregningen. Alle strømkunder i Norge betaler dermed for elsertifikater. Du betaler altså for dette uavhengig av hvilken strømleverandør du har.

Prisen på elsertifikater avhenger av hvor mange som investerer i ny kraftproduksjon. Er det få som vil bygge kraftverk, øker elsertifikatprisen til den når et nivå som utløser investeringer. Dersom det overinvesteres i ny kraftproduksjon, øker tilbudet av elsertifikater og prisen synker.

For å kunne motta elsertifikater må man betale et **engangsgebyr** på 15 000 kr for anlegg under 100 kW, og 30 000 kr for anlegg større enn 100 kW, i tillegg til kostnader knyttet til måling og rapportering av produksjon.

For at det skal være lønnsomt må altså eieren ha en inntekt ved salg av elsertifikater større enn engangsgebyret. Oppstartskostnadene fører til at det ikke lønner seg for privatkunder og mindre solcelleanlegg å søke, men for større anlegg på næringsbygg kan sertifikatene gi et godt bidrag til lønnsomheten.

Plusskunder kan motta elsertifikater for hele kraftproduksjonen, inkludert den strømmen som går til eget forbruk. Dette innebærer at det må monteres en ekstra måler for produksjonen fra solcelleanlegget.

Elsertifikater gav i 2018 godtgjørelse på gjennomsnittlig ca. 15 øre **per kWh** produsert energi. Prisene på elsertifikater har tidligere vært nede på 7 øre/kWh, og Multiconsult har brukt 10 øre/kWh i sine lønnsomhetsberegninger for solcelleanlegg.

For å kunne motta elsertifikater må produsenten søke NVE om godkjenning av anlegget. For solcelleanlegg må man benytte et eget søknadsskjema for mikroprodusenter på NVE sine hjemmesider – [klikk her](https://www.nve.no/energiforsyning-og-konsesjon/elsertifikater/kraftprodusenter/mikroprodusenter-inkl-solanlegg-og-gardsmoller/). Her finner man også mer informasjon om søknadsprosessen.

Anlegget må være i full drift innen 31.12.2021 og man kan ikke søke om elsertifikater før anlegget er ferdig bygget og satt i drift.

[Les mer om elsertifikatordningen her](https://www.statnett.no/for-aktorer-i-kraftbransjen/systemansvaret/kraftmarkedet/elsertifikater-og-opprinnelsesgarantier/).